**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 548 /2018**

**ΑΔΑ:ΩΧ37ΩΨΑ-ΡΔΛ**



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 64ο/2018 Της 14Ης ΝΟΕΒΡΙΟΥ 2018**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘ Έγκριση ή μη γνωμοδότησης σχετικά με την αρ. 123/2018 διαταγή πληρωμής Ειρηνοδικείου Άρτας του κ. Σταύρου Ψαλίδα ’’**

*Στην Άρτα, σήμερα, 14-11-2018 και ώρα 09:00 π.μ.. στο Δημοτικό Κατάστημα του Δήμου Αρταίων συνήλθε σε τακτική συνεδρίαση η Οικονομική Επιτροπή του Δήμου Αρταίων, ύστερα από την* ***27181/08-11-2018*** *έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.*

*Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (6) μέλη:*

|  |  |
| --- | --- |
| **ΠΑΡΟΝΤΕΣ**   1. ***Τσιρογιάννης Χρήστος***   ***(Πρόεδρος)***  ***2. Βλάχος Μιχαήλ***  ***3. Σιαφάκας Χριστόφορος***  ***4. Ζέρβας Κων-νος***  ***5. Λιλής Γεώργιος***  ***6. Χαρακλιάς Κων/νος*** | **ΑΠΟΝΤΕΣ**      ***1. Βασιλάκη –Μητρογιώρου***  ***Βικτωρία***  ***2. Παπαϊωάννου Κων/νος***  **3*. Κοσμάς Ηλίας*** |

*Στη συνεδρίαση παραβρέθηκαν ως ειδικώς προσκεκλημένοι ο Γενικός Γραμματέας του Δήμου κ. Σερβετάς Ηλίας, η Ειδική Συνεργάτης του Δημάρχου κ. Σφαλτού Χαρίκλεια η Δ/ντρια της ΤΥΔ κ. Γρύλια Σοφία και ο Προϊστάμενος του τμήματος Συγκοινωνιακών- Κτιριακών Έργων και Μελετών κ. Σακκάς Άγγελος*

*Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές*

*Η Οικονομική Επιτροπή έκανε δεκτή πρόταση του Προέδρου της να συζητηθούν (5) έκτακτα θέματα.*

Ο κ. Πρόεδρος εισηγούμενος το **1ο** τακτικό θέμα:  **Έγκριση ή μη γνωμοδότησης σχετικά με την αρ. 123/2018 διαταγή πληρωμής Ειρηνοδικείου Άρτας του κ. Σταύρου Ψαλίδα** έθεσε υπόψη της επιτροπής την γνωμοδότηση της κ. Σφαλτού η οποία έχει ως εξής:

Στο άρθρο 65 του ν. 3852/2010 « Νέα Αρχιτεκτονική της Αυτοδιοίκησης και της Αποκεντρωμένης διοίκησης – Πρόγραμμα Καλλικράτης» με τίτλο «Αρμοδιότητες του Δημοτικού Συμβουλίου» ορίζεται ότι: « το δημοτικό συμβούλιο αποφασίζει για όλα τα θέματα που αφορούν το δήμο, εκτός από εκείνα που ανήκουν εκ του νόμου στην αρμοδιότητα του δημάρχου ή άλλου οργάνου του δήμου ή το ίδιο το δημοτικό συμβούλιο μεταβίβασε σε επιτροπή του».

Στο άρθρο 72 του ιδίου νόμου με τίτλο «Οικονομική Επιτροπή-Αρμοδιότητες» ορίζεται ότι : «Η Οικονομική Επιτροπή είναι όργανο παρακολούθησης και ελέγχου της οικονομικής λειτουργίας του δήμου. Ειδικότερα έχει τις ακόλουθες αρμοδιότητες…….»

Στην παρ. 1 του άρθρου 72 του ν. 3852/2010, όπως αντικαταστάθηκε με την παρ. 5 του άρθρου 6 του Ν. 4071/2012, απονέμεται στην Οικονομική Επιτροπή η αρμοδιότητα να αποφασίζει για το δικαστικό συμβιβασμό και τον εξώδικο συμβιβασμό ή κατάργηση δίκης που έχουν αντικείμενο μέχρι του ποσού των τριάντα χιλιάδων (30.000) ευρώ και εισηγείται στο δημοτικό συμβούλιο για τον εξώδικο συμβιβασμό που υπερβαίνει το παραπάνω ποσό.»

-----------------------------------------------------------------------------------------

Η έκδοση Διαταγής Πληρωμής στηρίζεται πάντοτε σε έγγραφα, δημόσια ή ιδιωτικά , τα οποία πρέπει , σε κάθε περίπτωση, να πληρούν τις προϋποθέσεις του νόμου για να έχουν αποδεικτική αξία και από το περιεχόμενό τους να προκύπτει βεβαία και εκκαθαρισμένη απαίτηση, δηλαδή απαίτηση που δεν εξαρτάται από όρο , αίρεση , προθεσμία ή αντιπαροχή .

Για να ασκηθεί ανακοπή κατά Δ. Π. θα πρέπει να υφίσταται νόμιμος λόγος. Οι λόγοι ανακοπής διακρίνονται σε δύο κατηγορίες: τους τυπικούς λόγους , (έλλειψη προδικασίας, έλλειψη δικαιοδοσίας ή αρμοδιότητας, έλλειψη στοιχείων του υποχρεωτικού περιεχομένου της διαταγής πληρωμής, ελλείψεις των εγγράφων βάσει των οποίων εκδόθηκε η διαταγή, αοριστία, εκκρεμοδικία, κ.λ.π.) και τους ουσιαστικούς λόγους, (αμφισβήτηση της γέννησης και ύπαρξης της απαίτησης , είτε για λόγους ουσίας , π.χ. εξόφληση, είτε για άλλους λόγους π.χ. παραγραφή).

Επομένως το κριτήριο για το αν θα πρέπει να ασκηθεί ανακοπή κατά Διαταγής πληρωμής, αποτελεί η διερεύνηση της ύπαρξης νόμιμου λόγου ανακοπής, σύμφωνα με τα παραπάνω.

Στις περιπτώσεις που δεν υπάρχει τυπική έλλειψη της Διαταγής Πληρωμής και αναγνωρίζεται από το Δήμο η επιδικασθείσα με τη διαταγή Πληρωμής απαίτηση, δεν υπάρχει κανένας λόγος για την άσκηση ανακοπής, διότι στην περίπτωση αυτή ο Δήμος θα επιβαρυνθεί αδικαιολόγητα με τόκους υπερημερίας και δικαστικά έξοδα.

Σημειωτέον δε , ότι για την αναστολή εκτέλεσης εκδοθείσας Διαταγής πληρωμής, δεν αρκεί η άσκηση ανακοπής, αλλά απαιτείται και αίτηση αναστολής εκτέλεσης , κατά τη διαδικασία των ασφαλιστικών μέτρων , γεγονός που επιβαρύνει με δαπάνες ακόμα περισσότερο. Το ίδιο ισχύει και για την περίπτωση άσκησης εφέσεως κατά οριστικής απόφασης επί της ανακοπής.

Σύμφωνα με το άρθρο 72 παρ. 1 ιγ. Του Ν. 3852/2010 η Οικονομική Επιτροπή είναι αρμόδια για να αποφασίσει για την άσκηση όλων των ενδίκων βοηθημάτων και ενδίκων μέσων. Στην παράγραφο 2 αναφέρεται ότι: για τις περιπτώσεις ιβ΄, ιγ΄ και ιδ΄ της προηγούμενης παραγράφου, απόφαση λαμβάνεται ύστερα από γνωμοδότηση δικηγόρου, η ανυπαρξία της οποίας συνεπάγεται ακυρότητα της σχετικής απόφασης .

Προκειμένου για μισθολογικές απαιτήσεις, κάθε μορφής, περιλαμβανομένων και των επιδομάτων δεν είναι δυνατή η παραίτηση από την άσκηση ενδίκων μέσων, ο δικαστικός ή εξώδικος συμβιβασμός και η κατάργηση της δίκης, εκτός από τις περιπτώσεις που το νομικό ζήτημα έχει κριθεί με απόφαση ανωτάτου δικαστηρίου.

Σύμφωνα με τη νομολογία του Ελεγκτικού Συνεδρίου η πληρωμή διαταγής πληρωμής προϋποθέτει την τελεσιδικία της (ΟλΕΣ 3/26-1-2011).

-----------------------------------------------------------------------------------------

Βάσει των ανωτέρω, ορθώς εκδόθηκε η διαταγή πληρωμής από την κ. Ειρηνοδίκη Άρτας. Η δε άσκηση ενδίκων βοηθημάτων και ενδίκων μέσων δεν θα έχει κανένα αποτέλεσμα από τη στιγμή που συνήφθη σύμβαση μεταξύ του αιτούντος και του Δήμου Αρταίων. Συγκεκριμένα συντάχθηκε η αριθμ. πρωτ. 7040-21-3-2018 σύμβαση παροχής υπηρεσιών ποσού 2.790 ευρώ προκειμένου ο αιτών να αποκαταστήσει ζημιές στο οδικό δίκτυο του Δήμου Αρταίων ( Τ.Κ. Ροδαυγής) που προκλήθηκαν από έκτακτα καιρικά φαινόμενα το διάστημα 1-3/12/2017, όπως αυτές αναλύονται και περιγράφονται στην αρ. 2/2018 μελέτη της Δ/νσης Τεχνικών Υπηρεσιών του Δήμου Αρταίων. Επ αυτού βεβαίωσε ο κ. Κίτσος Θεοφάνης Πρόεδρος της Τ.Κ. Ροδαυγής με την από 27/4/2018 βεβαίωσή του. Περαιτέρω χορηγήθηκε καλής εκτέλεσης από την ΤΥΔ ,γεγονός που σημαίνει ότι εκτελέστηκαν εις το ακέραιο οι εργασίες που απαιτήθηκαν. Για την χορήγηση της εν λόγω βεβαίωσης λήφθηκαν υπόψη τα κάτωθι έγγραφα:

-Η αρ. 2/2018 μελέτη της ΤΥΔ

-Η αρ. 68/218 Α.Δ.Σ. και η αρ. 35/2018 απόφαση της Ο.Ε. για την αναμόρφωση προϋπολογισμού

-Το αρ. 7040/21-3-2018 συμφωνητικό του κ. Ψαλίδα Σταύρου

-Το αρ. 7302/23-3-2017 έγγραφο περί ορισμού επόπτη

-Οι βεβαιώσεις που προσκομίσθηκαν από τους Προέδρους των Τ.Κ. που έγιναν οι εργασίες σχετικά με το είδος και την ποσότητα των εργασιών που εκτελέστηκαν.

Με την αρ. 790/2017 απόφασή του το Δ.Σ. συγκροτήθηκε επιτροπή η οποία προέβη εν συνεχεία στην παραλαβή του αντικειμένου της σύμβασης εκρίνοντας και το ποσό των 2.790,00€. Για το ανωτέρω ποσό εξεδόθη το αρ. 184/21-5-2018 τιμολόγιο του κ. Σταύρου Ψαλίδα, έχει καταχωρηθεί στην Οικονομική Υπηρεσία του Δήμου και σε καμία περίπτωση δεν αμφισβητείται η επίδικη οφειλή.

Εφόσον δε δεν υπάρχει εξοφλητική απόδειξη ούτε αμφισβήτηση της οφειλής , η άσκηση οποιονδήποτε ένδικού βοηθήματος ή ενδίκου μέσον Θα οδηγήσει σε περαιτέρω οικονομική επιβάρυνση του Δήμου . Συνεπώς , η άσκηση ενδίκων βοηθημάτων ή ενδίκων μέσων δε σχετίζεται, εν προκειμένω, με καταχρηστική άσκηση δικαιώματος ως υπερβαίνοντα τα όρια της καλής πίστης και της χρηστής διοίκησης αλλά με το κατά πόσο υφίσταται λόγος ανακοπής που δύναται να ευδοκιμήσει γεγονόςπου στη συγκεκριμένη περίπτωση , δεν υφίσταται.

Σχετικά δε με την εμπρόθεσμη άσκηση ενδίκων βοηθημάτων και ενδίκων μέσων , ως αναλυτικά ανωτέρω αναφέρω, ουδέν αποτέλεσμα θα έχουν για τους λόγους που αναλύω.

Σημειωτέον δε ότι η άσκηση της ανακοπής , ακόμα και αν αυτή γίνει δεκτή, με το σκεπτικό ότι αρμόδιο είναι το Μονομελές Διοικητικό Εφετείο (Ν. 4329/2015) δεν αποκλείει την άσκηση αγωγής ενώπιον του καθ' ύλην και κατά τόπον αρμόδιο Δικαστήριο βάσει της υποκείμενης σχέσης (σύμβασης) ή βάσει των διατάξεων του αδικαιολόγητού πλουτισμού.

**Συνεπώς κρίνω ότι η Οικονομική Επιτροπή πρέπει να** **αποφασίσει την μη άσκηση ενδίκων βοηθημάτων και** **παράλληλα , να αποφασίσει την παραίτηση από τα ένδικα μέσα** **προκειμένου η διαταγή πληρωμής να καταστεί τελεσίδικη και** **να είναι νόμιμη η πληρωμή της (βλ. άνω απόφαση Ελεγκτικού** **Συνεδρίου) ανωτέρω διαταγής πληρωμής ποσού 2.790,00** ευρώ **(συμπεριλαμβανομένου ΦΠΑ 24ο/ο)**

Ακολούθησε διαλογική συζήτηση και στη συνέχεια ο κ. Πρόεδρος κάλεσε την Επιτροπή να αποφασίσει σχετικά.

**Η ΟΙΚΟΝΟΜΙΚΗ ΕΠΙΤΡΟΠΗ**

Αφού έλαβε υπόψη διατάξεις Ν. 3463/2006 και Ν.3852/2010 την γνωμοδότηση της κ. Σφαλτού

**ΑΠΟΦΑΣΙΖΕΙ ΟΜΟΦΩΝΑ**

**Α.** Εγκρίνει σύμφωνα με το ιστορικό της παρούσης την μη άσκηση ενδίκων βοηθημάτων και παράλληλα, την παραίτηση από τα ένδικα μέσα προκειμένου η διαταγή πληρωμής (αρ. 123/2018 διαταγή πληρωμής Ειρηνοδικείου Άρτας) του κ. Ψαλίδα Σταύρου να καταστεί τελεσίδικηκαι να είναι νόμιμη η πληρωμή της ανωτέρω διαταγής πληρωμής ποσού 2.790,00 ευρώ (συμπεριλαμβανομένου ΦΠΑ 24ο/ο)

**Β.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 548/2018**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΤΣΙΡΟΓΙΑΝΝΗΣ Κ. ΧΡΗΣΤΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*